TAE กำไรกระฉูด
สิ่งที่น่าสนใจไปกว่านั้นจากที่บริษัทสามารถทำกำไรได้ดีส่งผลให้ TAE มีการจ่ายปันผลที่ดี ดูได้จากอัตราส่วนเงินปันผลตอบแทนสูงมาอย่างต่อเนื่อง
22 ก.พ. 2562

คุณค่าบริษัท
เมื่อวันที่ 21 ก.พ. 2562 ที่ผ่านมา ราคาหุ้นบนกระดานของบริษัท ไทย อะโกร เอ็นเนอร์ยี่ จำกัด (มหาชน) หรือ TAE ปรับตัวขึ้นอย่างร้อนแรงขึ้นไปปิดที่ระดับ 2.38 บาท บวกไป 0.20 บาท หรือขึ้นไป 9.17% มูลค่าการซื้อขาย 31.74 ล้านบาท เป็นการเข้าเก็งกำไรหลังจากบริษัทมีการประกาศผลการดำเนินงานปี 2561 ออกมาโตกระฉูด!!
โดยผลการดำเนินงานงบปี สิ้นสุดวันที่ 31 ธันวาคม 2561 บริษัทมีรายได้รวมขยับขึ้นมาอยู่ที่ 2,697.85 ล้านบาท จากงวดเดียวกันของปีก่อน 2,472.76 ล้านบาท เป็นผลจากรายได้จากการขายเอทานอลเพิ่มขึ้น ส่งผลให้บริษัทมีกำไรขยับขึ้นมาอยู่ที่ 294.28 ล้านบาท หรือ 0.29 บาทต่อหุ้น จากงวดเดียวกันของปีก่อน 48.86 ล้านบาท หรือ 0.05 บาทต่อหุ้น
เป็นการตอกย้ำความแข็งแกร่งต่อเนื่องจากช่วงปีที่ผ่าน ๆ มาที่ทำกำไรแจ่ม เช่นปี 2558 มีกำไรสุทธิ 244.27 ล้านบาท ต่อมาในปี 2559 มีกำไรสุทธิ 178.10 ล้านบาท ขณะที่ในปี 2560 มีกำไรสุทธิ 195.66 ล้านบาท
สิ่งที่น่าสนใจไปกว่านั้นจากที่บริษัทสามารถทำกำไรได้ดีส่งผลให้บริษัทมีการจ่ายปันผลที่ดี ดูได้จากอัตราส่วนเงินปันผลตอบแทนสูงมาอย่างต่อเนื่อง อย่างปี 2558 อัตราส่วนเงินปันผลตอบแทน 4% ต่อมาปี 2559 อัตราส่วนเงินปันผลตอบแทน 4.63% ขณะที่ปี 2560 อัตราส่วนเงินปันผลตอบแทน 5.60% ส่วนปี 2561 อัตราส่วนเงินปันผลตอบแทน 7.35% และเมื่อวันที่ 20 ก.พ. 2562 อัตราส่วนเงินปันผลตอบแทน 6.88%
ขณะที่แนวโน้มในปี 2562 คาดว่าราคาวัตถุดิบกากน้ำตาลที่ใช้ในการผลิตเอทานอลอยู่ในระดับต่ำ เป็นไปตามทิศทางราคาน้ำตาลในตลาดโลกเนื่องจากมีผลผลิตสูงกว่าความต้องการ กอปรกับปริมาณอ้อยเข้าหีบที่คาดว่าจะมีปริมาณสูงใกล้เคียงกับปี 2561
ดังนั้นคาดว่าผลการดำเนินงานของบริษัทในปี 2562 จะอยู่ในระดับที่ดีเช่นเดียวกับปี 2561 โดยบริษัทยังคงมุ่งเน้นการรักษาคุณภาพผลิตภัณฑ์และการบริหารต้นทุนการผลิตเอทานอลอย่างมีประสิทธิภาพประสิทธิผล เพื่อให้มีผลการดำเนินงานที่ดีและเติบโตมากยิ่งขึ้นในปีต่อไป
เมื่อวิเคราะห์ความน่าจะเป็นที่หุ้นจะปรับตัวขึ้นต่อไปเรื่อย ๆ ได้อีก โดยนำมูลค่าทางบัญชีของหุ้นที่ระดับ 1.67 บาท มาคำนวณค่า P/BV ที่ระดับ 1.50 เท่า จะได้ราคาเหมาะสมที่ 2.50 บาท แต่ราคาหุ้นบนกระดานยังอยู่ที่ระดับ 2.38 บาท แสดงว่าราคาหุ้นยังเหลือแก๊ปให้เข้าไปเก็งกำไร
อย่างไรก็ดี หุ้น TAE เหมาะต่อการลงทุนรอรับปันผล!!
…
ผู้ถือหุ้นรายใหญ่
รายชื่อกรรมการ